Paterna entrega els premis del certamen literari Jocs Florals i els Coets d’Or 2024
20/08/2024

# Paterna entrega els premis del certamen literari Jocs Florals i els Coets d’Or 2024

[![Paterna entrega los premios del certamen literario Jocs Florals y los Coets d’Or 2024](/images/noticias/2024/08/9749/9749_lg.jpg)](/images/noticias/2024/08/9749/9749_lg.jpg)

20.08.2024

En aquesta LX edició, el premi Flor Natural, màxima distinció d'aquest certamen literari, la va obtindre José Bautista Bergés Vidal, per la seua obra poètica Goigs a la Vida, mentre que el veí paterner José Ibáñez Liern i la comparsa Cavallers Templaris, van ser distingits amb el Coet d’Or 2024

L'Ajuntament de Paterna ha entregat els premis de la LX edició dels Jocs Florals de la ciutat en un acte emmarcat en la celebració de les seues Festes Majors en honor al Santíssim Crist de la Fe i Sant Vicent Ferrer i que va tindre lloc divendres passat en el Gran Teatre Antonio Ferrandis.

Enguany, el premi Flor Natural, màxima distinció del concurs, va ser concedit a José Bautista Bergés Vidal, per la seua obra poètica Goigs a la Vida, mentre que el veí paterner José Ibáñez Liern i la comparsa Cavallers Templaris, van ser reconeguts amb el Coet d’Or 2024.

L'Alcalde de Paterna, Juan Antonio Sagredo, la Corporació Municipal i una àmplia representació del teixit associatiu, social i cultural de la ciutat van assistir a l'acte, al costat de la Reina de les Festes, Clara Agranes, protagonista i encarregada de fer lliurament dels guardons, i acompanyada per la seua Cort d'Honor, Alexia, Almudena, Lucía i Claudia.

Enguany s'ha comptat amb la presència de Teresa Espinosa Andreu, ex regidora de Turisme, Cultura i Foc de l'Ajuntament de Paterna durant la passada legislatura, com a mantenidora de l'acte qui va fer un discurs enaltint l'amor que sent per les tradicions i cultura paterneres transmeses des de xicoteta per la seua família.

En la seua intervenció, el primer edil a més de felicitar els guardonats, es va dirigir als assistents per a destacar que “gràcies a l'amor i a l'afecte de totes les persones que hui sou #ací, en aquest solemne acte, la nostra Vila llueix i sona més que mai com “Ciutat del Foc, Ciutat de la Festa i de la Fe”.

“Perquè som un poble orgullós del nostre patrimoni, de la nostra història i de la nostra gent. Un poble que avança cap al futur amb esperança i convicció. Un poble unit, divers i integrador que presumeix d'arrels i de tradició. Un poble, a punt de convertir-se en una Gran Ciutat, que creix des del respecte i la humilitat”, va concloure Sagredó.

Finalment, entre les diferents distincions que s'han atorgat en aquest certamen, destaquen, entre elles, la Torre d’Or, Torre d’Argent, tots dos patrocinats pel consistori paterner, en categoria de composició poètica.

Pel que respecta als premis de prosa, també patrocinats per l'Ajuntament, es troben el Relat curt i Contes infantils escrits per adults. A aquests guardons, se sumen altres reconeixements que han comptat amb el patrocini d'altres entitats o empreses de la localitat dins d'aquesta categoria en prosa: Premi “Cuses de Paterna”, Premi “Històries reals o fictícies sobre la nostra Cordà i qualsevol manifestació festiva lligada a la pólvora”, Premi “La Joventut i el Santíssim Crist de la Fe”, Premi “Junta Local Fallera de Paterna” i Premi composició de Música “Antonio Cabeza”.